Návrh na riešenie výdavkov v súvislosti s realizovaním programov sociálneho bývania

1.	Na základe rozhodnutia havarijnej komisie Okresného úradu v Spišskej Novej Vsi z 21.7.2000 rieši obec Rudňany havarijný stav bývania rómskych občanov rekonštrukciou bývalých banských objektov 5RP II v Rudňanoch. Komplexnou prestavbou zariadenia šachty 5RP II sa vytvorí 86 bytových jednotiek. Súčasný stav rekonštrukcie možno hodnotiť nasledovne:

1.	Bytové jednotky v počte 31 sú ukončené
2.	Kanalizačná prípojka pre 86 b. j. je ukončená
3.	Vodovodná prípojka pre 31 b. j. je ukončená
4.	Vonkajší vodovod pre 86 b. j. je v realizácii
5.	Vonkajší VN prívod a trafostanica pre 86 b. j. v realizácii
6.	Prípojka NN pre 31 b. j. je ukončená

K odovzdaniu 31 bytových jednotiek do užívania je teda potrebné ukončiť vonkajší vodovod, ktorý pozostáva z čerpacej stanice, výtlačného potrubia do vodojemu, vodojemu a zásobovacieho radu.

Finančné prostriedky na technickú infraštruktúru boli zabezpečené v súlade so smernicou MV a RR SR Č. 2/2000. V zmysle smernice boli pridelené finančné prostriedky v prepočte na počet bytových jednotiek bez ohľadu na územnú a tým aj finančnú náročnosť projektu stavby. Z toho dôvodu vznikol nedostatok finančných prostriedkov, ktoré je potrebné zabezpečiť pre ukončenie prestavby baníckych objektov na sociálne ubytovanie Rómov a odovzdať byty k užívaniu.

Finančnú dotáciu je potrebné poskytnúť hlavne na vonkajší VN prívod, nakoľko podľa pôvodnej projektovej dokumentácie bola linka 22 kV napájaná cez závalové pásmo. Rozpracovaním ďalších troch variantov sa hľadalo najoptimálnejšie riešenie, ktorým sa využila jestvujúca 6 kV linka, resp. stožiare VN linky, ktoré sa zrekonštruovali a prezbrojili na 22 kV linku.

Ďalším objektom, ktorý je potrebné finančne zabezpečiť je úplná rekonštrukcia a prestavba vodojemu podľa usmernenia Štátneho zdravotného ústavu v Spišskej Novej Vsi.

Z uvedeného hodnotenia vyplýva, že ukončenie rekonštrukcie si vyžaduje nasledovnú finančnú dotáciu. 

477 tis. Sk ................................    vonkajší NN prívod
289 tis. Sk ................................... prípojka NN
  72 tis. Sk ................................... verejné osvetlenie
423 tis. Sk ................................... elektrická inštalácia rozvodu na elektrické kúrenie
286 tis. Sk ....................................elektrická inštalácia na vonkajšom vodovode
1153 tis. Sk .................................. stavebná a technologická rekonštrukcia vodojemu
Pre úspešné dokončenie projektu sa navrhuje urýchlené dofinancovanie prestavby ešte v tomto roku, aby nedošlo k znehodnoteniu vykonanej práce. Vodovod, vodojem a systém elektrického vedenia bude slúžiť aj pre ďalších 64 bytových jednotiek, ktoré budú realizované v roku 2002.

2.	Reformovaná kresťanská cirkev na Slovenskou je jednou z historických cirkví pôsobiacich na Slovenku. Reálny počet príslušníkov tejto cirkvi predstavuje  100 – 120 tis. duší.

Cirkev do roku 1999 sa nezaoberala diakonickou činnosťou.

Vzhľadom na vzniknuté potreby v r. 1996, cirkev prijala projekt výstavby Diakonického domu v Chanave. Základom využitia Diakonického centra je v kresťanskom duchu poskytovať bývanie dôchodcom, vdovám po farároch, ktorým je to jedinou možnosťou dôstojného prežitia staroby.

Dokončením objektu sa vytvorí prirodzená domovská stanica aj pre prácu s mládežou v tejto oblasti Slovenska a objekt bude slúžiť aj pre rómsku misiu.

Celkový rozpočet stavby predstavuje cca 10,5 mil. Sk. Najväčšími sponzormi zo zahraničia boli reformovaná cirkev Holandska, Diakonisches Werke Nemecka, Korejská reformovaná cirkev, Reformovaná kongregácia USA, Reformovaná cirkev Maďarska ako aj Nadácia Illyés z Maďarskej republiky. Na dokončenie projektu je potrebná suma cca  1 mil. Sk, navrhuje sa čiastková podpora vo výške 600 tis. Sk.